In Christi nomine, ego Hainricus, propicia divinitate Francorum rex, cunctis fidei catholicæ pie et vere credentibus æternæ felicitatis optabile munus. Licet inmeriti sanctorum exigentibus quam nimiæ culpis caremus deviantes suffragiis, tamen oportet patrocinia eorum ubique et signa complecti, que cotidiana aspicientes fieri credimus, et vestigia vel in aliquibusdam bone actionis operibus obsecundanter feliciter sequi, quo eorum interventu assiduo possimus contingere perhenniter promissa gaudia siderei cœli. Prodigiis quorum et continuis exemplis per totum Dei gratia ego Hainricus, Francorum rex, munitus mando notificans cunctis nostræ curiæ fidelibus, et multum perobto ut omnis audiens intelligat nostrorum fidelium cœtus, hoc regale preceptum quod Deo et sancto Petro, ceterisque apostolis et martiribus sacris Joviniano videlicet et Potenciano, et ejusdem cenobii ceteris sanctis eorumque monachis deservientibus, ad plenum firmare studemus. Igitur volo ut audiatis clamorem abbatis Ermenoldi et monachorum Sancti-Petri de Rainardo comite, de valde injustis et malis consuetudinibus, quas injuste per terras Sancti-Petri Vivi faciens obponit. Nam de omni seculari inquietudine et potestate reges Francorum antecessores nostri preceptum inviolabile eidem casæ Dei luculenter statuentes firmaverunt, et postmodum genitor meus, rex Rotbertus, ob amorem Dei et beati Petri, sanctique presulis ac martiris Saviniani, cujus venerabile corpus idem genitor meus, a solo elevans, auro et gemmis ornavit. Ergo illud quod prefati Francorum reges preceptum corroborantes statuerunt, similiter et nos regali auctoritate firmiter consolidamus, ita ut ab hodierna die jam ulterius, sub integra defensione ab omni strepitu et judiciariæ potestatis inpulsione sit omnis terra ejusdem abbatiæ libera et inmunis; et ut nullus nostrorum ministrorum judex publicus, nec in burgio, nec in villis, nec in viis, nec in terris, ullam consuetudinem accipere presumat; nec rotaticos, nec pedaticos, nec teloneos, nec homines ipsius æcclesiæ distringere, tam servos quam ingenuos; neque ullas redibitiones, aut inlicitas occasiones audeat vindicare. Et ut hoc preceptum firmum et stabile permaneat, manu propria firmavimus, et nostro sigillo sigillari jussimus. HAINRICUS, nutu Dei Francorum rex, firmavit et hoc sigillo corroboravit. Signum ROTBERTI ducis Burgundionum. Signum ODONIS fratris regis. Actum Senones, mense julio, regnante Hainrico rege anno V. BALDUINUS cancellarius scripsit. (Place du sceau).